# Monikanavarahoituksen purkamista valmistelevan parlamentaarisen työryhmän loppumietinnön luonnos

Yksityisen sairaanhoidon hoito- ja tutkimuskorvausten (korvaukset lääkärinpalkkioista, hammashoidosta ja lääkärin määräämästä tutkimuksesta ja hoidosta) osalta on tarpeen seurata sote-uudistuksen toimeenpanon edistymistä. Yksityisen sairaanhoidon korvausjärjestelmää ja sen rahoitusta voidaan tarvittaessa uudistaa, kun hyvinvointialueet ovat saaneet toimintansa käyntiin. Yksityisen sairaanhoidon korvauksia voidaan kohdentaa siten, että korvaukset kohdistetaan muun muassa suun terveydenhuollon korvauksiin.

Ensihoidon matkojen siirtämisen osalta on mahdollista tehdä päätös rahoitusvastuun siirrosta hyvinvointialueille jo ensivaiheessa. Muiden Kelan matkakorvausten osalta rahoitus- tai järjestämisvastuun siirto hyvinvointialueille voi tulla ajankohtaiseksi vaiheessa, jossa hyvinvointialueiden toiminnan käynnistyminen on meneillään tai kun hyvinvointialueiden toiminta on käynnistynyt. On kuitenkin tärkeä seurata sote-uudistuksen toimeenpanon edistymistä myös matkakorvauksia koskevien päätösten osalta ja turvata keskitetty toimeenpano.

Kuntoutusta kehitetään Kuntoutuksen uudistamiskomitean (2017) ehdotusten mukaisesti. Tavoitteena on yhdenmukainen, kustannustehokas ja ohjattava järjestelmä. Kela järjestää vaativaa lääkinnällistä kuntoutusta ja korvaa kuntoutuspsykoterapiaa, kunnes sote-uudistuksesta, monikanavaisen rahoitusjärjestelmän muuttamisesta, kuntoutuksen muutoksenhausta ja kuntoutuspalvelujen asiakasmaksuista on eduskunnassa päätetty ja järjestämisvastuun siirtoon liittyvät kysymykset on selvitetty ja ratkaistu sekä hyvinvointialueiden on todettu järjestävän riittävässä laajuudessa järjestämisvastuullaan olevat lääkinnällistä kuntoutusta ja psykoterapiaa koskevat palvelut. Kuntoutuksen järjestämisvastuiden siirtoa hyvinvointialueille kokeillaan piloteilla sitten kun hyvinvointialueiden toiminta on vakiintunut. Kuntoutusvastuun siirtoa arvioidaan aikaisintaan 2025. Lisäksi arvioidaan erikseen harvinaisten sairauksien kuntoutuspalveluiden keskittäminen. Kela järjestää harkinnanvaraista kuntoutusta, joka täydentää hyvinvointialueiden järjestämää kuntoutusta. Kela hallinnoi ja rahoittaa harkinnanvaraisen kuntoutuksen tutkimus- ja kehittämistoimintaa yhteistyössä hyvinvointialueiden kanssa.

Lääkekorvausjärjestelmää kehitetään sosiaali- ja terveysministeriön raportin (2019:5) lääkealan tiekartan suuntaviivojen mukaisesti usean hallituskauden ajan. Lääkealan tiekartassa on ehdotettu, että valtakunnallinen lääkekorvausjärjestelmä säilytettäisiin avohuollon lääkkeissä, ja kaikissa terveyspalveluissa tehdyt lääkemääräykset olisivat korvattavia samoin periaattein. Tässä yhteydessä on tarpeen jatkoselvittää valtion rahoitusosuuden muutosta sekä muita lääkekorvausjärjestelmän uudistamistarpeita, kuten avo- ja laitoshoitotilanteiden rajapintatilanteita.